Դուայթ Գրիզուոլդ

Դուայթ Գրիզուոլդ (, ), ամերիկացի քաղաքական գործիչ, ԱՄՆ սենատոր, Նեբրասկայի 25-րդ նահանգապետ։

Կենսագրություն 
Դուայթ Գրիզուոլդը ծնվել է Նեբրասկայի Հարիսոն քաղաքում, Դուայթ Հաբբարդի (1860-1928) և Կլարիսսա Գրիզուոլդի ընտանիքում։ 1910 թվականին ավարտել է Կարնիի (Նյու-Ջերսի) ռազմական ակադեմիան, 1910-1912 թվականներին սովորել է Նեբրասկայի Մեթոդիստական համալսարանում, 1914 թվականին Լինկոլնի անվան Նեբրասկայի համալսարանից ստացել է արվեստի բակալավրի աստիճան։ 1916 թվականին, որպես սերժանտ, Գրիզուոլդը ծառայել է Նեբրասկայի հետևակային գնդում, ամերիկա-մեքսիկական սահմանային ընդհարումների ժամանակ, իսկ 1917-1918 թվականներին` Առաջին համաշխարհային պատերազմի ժամանակ, դաշտային հրետանու առաջին դասի լեյտենանտ, այնուհետև ստացել կապիտանի կոչում։

Մինչև քաղաքականությամբ զբաղվելը Գրիզուոլդը հաջողված գործունեություն է իրականացրել որպես բանկիր և տպագրիչ։ 1922-1940 թվականներին հրատարակել է Gordon Journal ամսագիրը Նեբրասկայի նահանգի Գորդոն քաղաքում։ 1921 թվականին Գրիզուոլդը եղել է Նեբրասկայի ներկայացուցիչների Պալատի անդամ, 1925-1929 թվականներին` նահանգի սենատոր։ 1932, 1934 և 1936 թվականներին նա հաջողությամբ  մասնակցել է նահանգապետի ընտրություններին։ 1940 թվականի նոյեմբերին Գրիզուոլդը ընտրվել է Նեբրասկայի նահանգապետ, 1942 թվականին վերընտրվել է երկրորդ, իսկ  1944 թվականին` երրորդ ժամկետով։ Այդ պաշտոնում մնացել է Երկրորդ համաշխարհային պատերազմի ընթացքում։ Այդ ժամանակ բարելավել է նահանգի աշխատողների փոխհատուցման մասին օրենքը, կարգավորել վաստակի և ատեստացիայի հիման վրա աշխատողների վարձման համակարգը, ինչպես նաև զգալիորեն իջեցվեց տոկոսադրույքը։ Նահանգապետի պաշտոնից հեռանալուց հետո 1947 թվականին Գրիզուոլդը ծառայել է Գերմանիայի  ներքին գործերի բաժնի և ռազմական վարչակարգի հաղորդակցության տնօրեն,  1947-1948 թվականներին եղել է Հունաստանին օժանդակության ցուցաբերման առաքելության ղեկավար, 1950-1954 թվականներին եղել է Նեբրասկա-Լինկոլնի Համալսարանի հոգաբարձուների խորհրդի անդամ։ 1952 թվականի նոյեմբերի 4-ին ընտրվել է ԱՄՆ սենատի անդամ, որտեղ ծառայել է մինչև մահը։

Մահ 
Գրիզուոլդը մահացել է 1954 թվականի ապրիլի 12-ին Բետեսդի Ռազմա-ծովային հոսպիտալում և հուղարկավորվել է Սկոտսբլաֆֆի Ֆեյրվյու գերեզմանատանը։

Ընտանիք 
Գրիզուոլդն ամուսնացած է եղել Էրմե Էլլիոտի հետ, նրանք ունեցել են երկու երեխա։ Գրիզուոլդը ընդունվել է Նեբրասկայի Փառքի սրահ։ Եղել է «Ամերիկյան լեգեոն» կազմակերպության Alpha Tau Omega միաբանության անդամ, մասոն և  տաճարական։

Գրականություն 
 Dwight P. Griswold // The Encyclopedia of Nebraska. — Somerset Publishers, Inc,, 1999. — P. 112-113. — 459 p. — ISBN 0-403-09834-3.

Ծանոթագրություններ

Արտաքին հղումներ 
 

ԱՄՆ սենատորներ
ԱՄՆ-ի քաղաքական գործիչներ
ԱՄՆ-ի հանրապետական կուսակցության անդամներ
20-րդ դարի ամերիկացի քաղաքական գործիչներ